Մարությանի կերպարը թեև միանշանակ չի ընկալվում, սակայն կան մի քանի գործոններ, որոնք, այնուամենայնիվ, որևէ կասկած չեն հարուցում, որ նա է դառնալու քաղաքապետ։ Իհարկե, շատ բան կախված է լինելու նրանից, թե քարոզարշավին որքան ակտիվորեն և ինչ ձևաչափով կմասնակցի անձամբ վարչապետ Նիկոլ Փաշինյանը։ Արդեն ակնհայտ է, որ «Իմ քայլը» դաշինքով հանդես եկող «Քաղպայմանագիրը» Հայկ Մարությանին ներկայացնելու է որպես հմուտ և հաջողակ բիզնես մենեջեր։ Ընտրությունների ֆինանսավորումն ապահովելու համար կազմակերպված դրամահավաք-երեկոյին Հայկ Մարությանի ելույթի բովանդակությունն առնվազն տարակուսելի էր։ Ավագանու ցուցակի առաջին հորիզոնականը զբաղեցնող Հայկ Մարությանը հենց առաջին հրապարակային ելույթում հայտարարեց, որ այսօր Հայաստանում կան սպիտակ ուժեր և կան սև ուժեր. «Ես ուզում եմ պաշտոնական հայտարարել` այո, մենք սպիտակ ուժերն ենք, իսկ բոլոր նրանք, ովքեր չեն ուզում, որ մենք հաջողություն ունենանք, ես կարող եմ ասել, որ սև ուժերն են»։